12. klase

2. modulis: Plaukstošas attiecības

Tēma: Ar ko es gribētu būt? (Sevis izvēlētas attiecības)

1. nodarbība – Draudzība

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kas ir draudzība un ko tā dod cilvēkiem;
* ka drauga īpašības un tikumi izpaužas konkrētā rīcībā;
* kā sākt sarunu ar atstumtu vai klusāku, vientuļāku vienaudzi;
* kāda ir atšķirība starp tuvu draugu un gadījuma paziņu;
* ka draudzības veidošanā ir vairāki komponenti;
* kāda nozīme ir kopīgām interesēm, kopīgi pavadītam laikam un aizspriedumu pārvarēšanai.

***Skolēnam pilnveidojas morālais ieradums***

* atcerēties un analizēt savu draugu īpašības un tikums, kas izpaužas rīcībā – trenējot kritisku spriestspēju, apdomību, vērīgumu;
* spriest par draudzības veidošanās komponentiem – aktualizējot toleranci, laipnību, savaldību, pazemību, godīgumu;
* apdomāt un izmēģina iespēju uzrunāt kādu savu vienaudzi – attīstot apņēmību, uzņēmīgumu, drosmi, sadarbīgumu, laipnību, atklātību, atvērtību jaunajam.

**Lielie jautājumi:**

1. *Kas ir īsts draugs?*
2. *Kā izvēlēties savus draugus?*
3. *Kā pieņemt konstruktīvu kritiku no drauga un izteikt savu viedokli?*
4. *Kāpēc sāp, kad draugu nav?*

***Ziņa skolēnam:***

* Īsta draudzība sākas ar dalīšanos interesēs.
* Draudzību nostiprina kopīgas vērtības un savstarpēja atklātība
* Tikai kopā ar citiem cilvēks var būt laimīgs.

**Atslēgvārdi:** Draudzība, atklātība, ieklausīšanās, tolerance.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | Cilvēka cieņa, kultūra | Draudzība, brālība, uzticība, harmonija |
| Tikumi | Solidaritāte, tolerance, drosme, godīgums, laipnība, atbildība, savaldība | Draudzīgums, izpalīdzība, cieņa, atklātība, empātija, dāsnums, pazemība, sadarbīgums |

**Mācību materiāli:**

* *PowerPoint* prezentācija (nosaukums)
* *1. materiāls:* Divu rakstnieku draudzība
* 2. *materiāls* (skolotājam): 3. aktivitātes padziļinājumam

Mācību aktivitātes

[Sadalījums: Ierosmei. Īsta draudzība sākas ar dalīšanos iespaidos. 1. aktivitāte: Kas ir īsts draugs? 2. aktivitāte: Draudzība un kopīgās intereses. 3. aktivitāte: Draudzība dzīvē – gadījuma izpēte! 4. aktivitāte: Draudzības trūkuma riski. Refleksija]

Ierosme. Īsta draudzība sākas ar dalīšanos iespaidos. (ieteicamais laiks 2-3 min.)

**[2. slaids]** *Dīvains jautājums pārdomām:* Kāpēc cilvēkam tik daudz baltuma acīs (ap acu zīlītēm)?

*Viena no atbildēm:* Tādā veidā cilvēki var vairāk kustināt acu zīlītes vērojot to, uz ko viens otram norāda. Ļaudis pievērš uzmanību kādām pārsteidzošām lietām, kas viņus aizrauj. Draudzība sākas ar pārsteigumu, izbrīnu un norādi citam uz piedzīvoto, tai skaitā - ar acīm. Tādā veidā var sākties draudzība - ar vēlēšanos dalīties atklātajā. Otrs cilvēks ar acu kustību seko norādītajā virzienā un nereti izjūt to pašu emociju.

Dalīšanās izbrīnā, dalīšanās ar brīnumu, prieks par skaistā brīnišķīgumu var kļūt par sākumu nopietnai draudzībai. Protams, norādīt var arī ar rokas žestu, var pievērst uzmanību ar vārdiem, var aizvest draugu uz vietu, kas izraisījusi sajūsmu, uz teātra izrādi, kinofilmu, lai kopīgi izjustu prieku par skaisto, cildeno, cēlo, morāli augstvērtīgu rīcību, varonību, mīlestību vai par varenu dabas skatu, aizraujošu grāmatas sižetu u.tml.

**1. aktivitāte. Kas ir īsts draugs? (Ieteicamais laiks 8 min.)**

**[3. slaids]** Skolēni apdomā un izraugās no savu paziņu pulka kādu draugu, kurš vislabāk atbilst drauga ideālam, un apraksta viņa a) vismaz trīs īpašības un b) katrai īpašībai vismaz vienu gadījumu, kuros šī īpašība izpaudās. (Uzdevumu var izpildīt uz atsevišķas katram skolēnam izdalītas lapas vai kladē. Var izmantot *Mentimeter,* lai apkoptu viedokļus un tie būtu uzreiz redzami. Šajā gadījumā tas attiecas uz tabulas pirmo aili. Otrā aile ir domāta pārrunām vai pārdomām - vai tiešām drauga īpašības ir konstatējamas darbībā.)

|  |  |
| --- | --- |
| Drauga īpašības, tikumi, rakstura īpatnības: | Gadījumi, kuros šīs īpašības izpaudās: |
|  |  |

Skolēnu iespējamās fiksētās drauga īpašības: izpalīdzība, taisnīgums, humors, aizrautība, enerģija, nesavtība, devība, spēks, apķērība, uzticamība, godīgums, patiesīgums u.tml.

Svarīgi saprast, ka drauga īpašības vai tikumi ir nevis tas, kas tiek deklarēts vārdos, bet tas, kas izpaužas konkrētā rīcībā, situācijās, atgadījumos. Skolēnam var ieteikt padomāt - kā var secināt, kādi tikumi un īpašības piemīt draugam/draudzenei no situācijām, kuras abi/abas piedzīvojuši/piedzīvojušas?.

**2. aktivitāte. Draudzība un kopīgās intereses (ieteicamais laiks 8 min.).**

*Paskaidrojums skolotājam:* tālāk seko materiāls par draudzības pakāpenisku izveidošanos, izmantojot stāstu par divu pazīstamu angļu rakstnieku draudzību: K. S. Lūisa un Dž. R. R. Tolkīna.

**[4. - 5. slaids]** Skolotājs aicina skolēnus pēc bildēm uzminēt, par kuriem rakstniekiem un viņu grāmatām (arī filmām, kas uzņemtas pēc šo grāmatu motīviem) būs runa tālāk.

[6. slaids] Stāsts par Lūisa un Tolkīna draudzību.

Skolotājs aicina iepazīties ar stāstu par abu rakstnieku draudzību (*1. materiāls*), pievērš uzmanību faktam, ka attiecību sākumā - pēc pirmās iepazīšanās - abi nebija sevišķi augstās domās viens par otru. Taču pamazām mainīja savas domas, kad iepazinās tuvāk.

Tad skolēni pāros pārrunā šādus jautājumus:

1. Kādi ir trīs galvenie aspekti, kas Lūisa un Tolkīna attiecībās spēlēja būtisku lomu? (1. komponents: dalīšanās ar savu laiku, savstarpēja ieguldīšanās draudzībā; 2. komponents: aizspriedumu pārvarēšana; 3. komponents: nozīmīgas kopīgas nodarbes.)
2. Vai Tev ir kāda personīga pieredze par aizspriedumu sabrukšanu vai mazināšanos, iepazīstoties tuvāk ar kādu cilvēku?
3. Kādas ir Tev dziļi nozīmīgas nodarbošanās? Vai tavi draugi iesaistās, vai ir ieinteresēti tajās?

No gadījuma ar Lūisu un Tolkīnu var secināt, ka paziņa par draugu pārtop ilgākā laika periodā un ceļā uz draudzību ir jāpārvar arī dažādi šķēršļi.

3. aktivitāte. Draudzība dzīvē – gadījuma izpēte! (ieteicamais laiks 10 min.).

*Šajā aktivitātē piedāvāta situācija (no Jāņa evaņģēlija - Eiropas kultūrā pazīstama teksta), kurā koncentrētā veidā konstatējami visi iepriekšminētie draudzības veidošanās komponenti.*

[7. slaids] Skolotājs piedāvā izlasīt īsu tekstu (prezentācijā):

*“Nākamajā dienā Jēzus gribēja doties uz Galileju. Viņš atrada Filipu un sacīja viņam: «Seko man»! Bet Filips bija no Betsaidas, Andreja un Pētera pilsētas. Filips sastapa Natanaēlu un viņam sacīja:*

*(1) Mēs esam atraduši to, par kuru Mozus rakstījis savā bauslībā un rakstījuši pravieši - Jēzu, Jāzepa dēlu no Nācaretes.*

*Bet Natanaēls viņam jautāja: (2) Vai no Nācaretes var būt kas labs?*

*Filips viņam atbildēja: (3) Nāc un paskaties!» (Jāņa ev. 1, 43-46).*

[8. slaids] Jautājumi situācijas analīzei. Skolēni kopā ar skolotāju mēģina atrast atbildes un skaidrojumus uz 3 jautājumu kopām:

1. Kāds bija Filipa nolūks? Kāpēc viņš uzrunāja Natanaēlu? Par ko tas liecina viņu attiecībās? Par kuru draudzības veidošanās komponentu tas liecina?

(*Iespējamās atbildes*: Natanaēla nolūks bija dalīties priekā ar draugu, pierunāt sekot Jēzum, iesaistīties piedzīvojumā. Šāds nolūks liecina par ciešām attiecībām viņu starpā. Jo Filips visticamāk vēlas, lai Natanaēls arī pievienotos dīvainā jaunā vadoņa no Nācaretes grupai.) – 1. komponents: savstarpēja dalīšanās.

1. Kāda bija Natanaēla reakcija uz saņemto vēstījumu? Kādi šķēršļi kavēja Natanaēlu noticēt Filipam? Kā reaģēt uz neticamu, bet patīkamu ziņu? Par kuru draudzības veidošanās komponentu tas liecina?

(*Iespējamās atbildes*: Saņemtā ziņa Natanaēlam nelikās ticama, jo viņam bija aizspriedumi pret cilvēkiem, kuri ir no Nācaretes. Tā bija tā laika nomale, no kuras nekas labs nebija gaidāms. Paziņojums, ko izteica Filips - tā laika ebrejiem nozīmēja ko līdzīgu tam, ja mūsdienās kāds ziņotu par citplanētiešu ierašanos.) – 2. komponents: aizspriedumu pārvarēšana.

1. Kā reaģēt uz drauga neticību? Kā pārvarēt drauga šaubas? Kā palīdzēt draugam pārliecināties par vēstījuma nozīmīgumu un patiesumu (kādas metodes izmantot)? Par kuru draudzības veidošanās komponentu tas liecina?

(*Iespējamās atbildes*: Varētu mēģināt argumentēt savu viedokli, pieaicināt citus lieciniekus, apvainoties, atmest nolūku iesaistīt arī Natanaēlu. Filips izmanto drošāko veidu – aicina pārliecināties pašam, piedāvā pārbaudīt apgalvojumu – drauga personiskajā pieredzē.) – 3. komponents: nozīmīga kopīga pieredze.

Šīs aktivitātes padziļinājumam var izmantot piedāvāto darba lapu skolotājam (2. materiāls).

**4. aktivitāte. Draudzības trūkuma riski (ieteicamais laiks 8 min.)**

[9. slaids] Skolotājs atgādina, ka draudzības veidošanās galvenie komponenti ir dalīšanās ar savu laiku, savstarpēja ieguldīšanās draudzībā; aizspriedumu pārvarēšana; nozīmīgas kopīgas nodarbes.

Skolotājs jautā klasē, kāpēc cilvēkam var trūkt draugu? Skolēni atbild, tad var parādīt (ar nākamo klikšķi) iespējamas atbildes: ja viņš izolē sevi no citiem (individuālisms), vai ir paviršs attiecībās ar citiem (daudz it kā paziņu, bet trūkst īsta drauga). Paziņa atšķiras no drauga, jo ar paziņām attiecības var būts īslaicīgas, virspusējas, bet draugam parasti var uzticēt personiskās domas, bažas un problēmas. Skolēni var papildināt sarakstu.

Tad skolotājs turpina veidot sarunu klasē (ar nākamajiem klikšķiem):

* Kādas emocijas varētu būt cilvēkam, kuram trūkst draugu?

Skolēni sauc savas atbildes (piemēram: skumjas, vientulība, atsvešinātība, bezpalīdzība, motivācijas trūkums dzīvot, bezjēdzības izjūta, garlaicība…)

* Tad skolotājs jautā: kādi būtu praktiskie padomi, kā iziet no vientulības un veidot jaunu draudzību?

Skolēni iesaistās, piedāvā savus variantus, piemērus (piemēram: iestāties kādā ārpus klases darba pulciņā, amatieru mākslas kolektīvā, sākt sportot).

Refleksija. Kā uzsākt draudzīgu sarunu? (ieteicamais laiks 4 min.)

**[10. slaids]** Skolotājs stāsta: Reizēm jauniešiem grūti izveidot draudzību, jo viņi ir kautrīgi, vai viņiem ir slikta pieredze ar draudzību, vai viņiem grūti saskaņot savas intereses ar citiem cilvēkiem… Šiem cilvēkiem varam palīdzēt, uzsākot sarunu ar kādu uzvedinošu jautājumu.

Jautājumi, ko parasti uzdod “autopilotā” ir: Kā tev klājas? Ar ko tu nodarbojies? Bet sarunu var turpināt arī ar citiem – interesantākiem jautājumiem, piemēram:

* Kāds ir tavs spilgtākais notikums šodien?
* Vai šajās brīvdienās/nedēļas nogalē tev ir kādi interesanti plāni...?
* Kas ir tavs hobijs?
* Vai tu šobrīd kaut ko mācies papildus?
* Kas ir tavs mīļākais grāmatas vai filmas varonis?

Skolotājs aicina apdomāt šādus jautājumus (ar nākamo klikšķi):

* Vai esmu pamanījis skolā vai savu paziņu lokā kādu cilvēku, kurš izskatās vientuļš?
* Ko es varētu darīt, lai palīdzētu tādam cilvēkam izveidot jaunu draudzību vai vismaz mazināt viņa atsvešinātības, atstumtības, vientulības izjūtu? (Piemēram - uzsākt uzrunāt klasē vai skolā ar skolēnu, kurš jūtas vientuļš. Dalīties ar lietām, kas man patīk, tieši ar šādiem vientuļākiem cilvēkiem…)

Beigās skolotājs var mudināt skolēnus izdarīt šādu soli - iedrošināt kādu klusāku, sevī noslēgušos vai atstumtu, malā atstātu skolēnu ar sarunu. Saprotams, ka tāpēc vien šis cilvēks nekļūs par tuvu draugu, bet varbūt - par labu paziņu. Tā tiktu mazināta atsvešināšanās, atstumtība un veidota draudzīguma gaisotne.